Osamu Shimomura

**Osamu Shimomura** (japaansch:下村 脩}}, *Shimomura Osamu*; * 27. August 1928 in Kyōto; † 19. Oktober 2018 in Nagasaki) weer en japaansch Biochemiker un gemeensam mit Martin Chalfie un Roger Yonchien Tsien Dräger vun den Nobelpries för Chemie 2008.

## Leven un Wark
Shimomura hett sien Studium vun de Pharmazie 1951 in Nagasaki afslooten un weer denn veer Johr lang Assistent vun Shungo Yasunaga an de Pharmazie-Afdeelen vun de  Universität Nagasaki. 1955 wessel he to de organische Chemie an dat Labor vun Yoshimasa Hirata vun de Universität Nagoya. 1960 wurr he för sien Studien to dat Luciferin vun de  *Cypridina* to'n Dokter in organisch Chemie promoveert. Ansluutend gung he to Frank Johnson an de Princeton University. Nah en  buterplanmäßige Professur för Geowetenschapen 1963 bit 1965 an de Universität Nagoya gung he endgültig in de USA: 1965 bit 1982 forsch he an de Princeton University. 1982 bit 2001 weer he Honorarperfesser an de Boston University un Forscher an dat Meeresbiologisch Laboratorium Woods Hole. Siet 2001 bedrifft he sien privat *Photoprotein Laboratory*.

Shimomura arbeit  up dat Rebeet vun de Biolumineszenz, besünners vun marinen Levenswesen. Af 1955 hett he dat blau Lüchten vun *Cypridina* ünnersöcht, deren Luciferin he 956 kristalliseeren kunn. 1961 hett he Aequorin un dat gröön fluoreszeeren Protein (GFP) in de Qualle *[[Aequorea victoria]]* opdeckt. Sien wiederes Forscherleven hett he meest vullständig dat Erkunnen vun Eegenschapen vun disse beid Moleküle widmet. Um de Struktur vun Aequorin – dat bi Anwesenheit vun Ca2+ Chemolumineszenz wiest – nauer to ünnersöken, muss he tweeeenhalf Tünn Quallen (etwa 50.000 Deerten) fangen un dorut dat blau fluoreszeeren Molekül AF-350 winnen. Later hett he semi-synthetische Aequorinmoleküle mit verbetert Calciumempfindlichkeit entwickelt. Nahdem dat Martin Chalfie 1994 gelungen weer, dat Aequorin-Gen in anner Levenswesen to  Expression to bringen, weern gröttere Mengen verfügbar, sodat Shimomura in dat Johr 2000 sluutend de Struktur vun Aequorin middels Kristallstrukturanalyse bestimmen kunn. 1974 kunn he mit Hülp vun  Mitarbeitern den Energietransport von Aequorin up dat GFP upklooren un 1979 de Struktur vun dat GFP bestimmen.

Shimomura weer mit Akemi Shimomura verheiraadt. Sien Söhn Tsutomo Shimomura is Computersekerheitsexperte.

## Böker
* Völ wetenschaplich Upsatzen
* *Bioluminescence. Chemical Principles and Methods*. World Scientific, New Jersey, London 2006, ISBN 978-981-256-801-4

## Utteknungen
* 2004 Pearse Prize (Royal Microscopic Society)
* 2005 Emile Chamot Award (State Microscopical Society of Illinois)
* 2007 Asahi-Pries (Asahi Shimbun)
* 2008 Nobelpries för Chemie
* 2008 Ernennung to'n *Bunka Kōrōsha*, to Person mit besünner kulturell Verdeensten

## Enkeld Nahwiesen


## Literatur
* Susan Brooks: ''The discovery of aequorin and green fluorescent protein''. In: *Journal of Microscopy*. Band 217, 2005, S. 1–2.
* Osamu Shimomura: ''The discovery of aequorin and green fluorescent protein''. In: *Journal of Microscopy*. Band 217, 2005, S. 3–15.

## Weblenken

* Emile Chamot Award Recipient (engelsch)
* Osamu Shimomura up de Sieden vun den Nobelpries (engelsch)